Nick Zimmermann (DF), 2025-02-20:
Man må jo nok bare sige, at den kompensationsordning, der er i dag i forhold til de enkelte private boligejere, giver åndssvagt lave kompensationer.
Altså, det handler jo om nogle få tusind kroner, man får, hvis man bor på en ejendom.
Man har måske ejet den ejendom i massevis af år og har købt den, fordi den lå i et landdistrikt; der var natur og marker hele vejen rundtom, og pludselig får man at vide, at man skal opsætte en kæmpestor solcellepark lige ved siden af der, hvor man bor.
Vil Radikale Venstre være med til at kigge på de kompensationsordninger, hvis det på et tidspunkt skulle komme på tale, eller mener Radikale, at den kompensationsordning, der gælder i dag for ganske almindelige borgere, er høj nok?
Tak, og tusind tak for alle de positive tilkendegivelser.
Man kan sige, at Dansk Folkeparti her i dag stiller et forslag, som burde være indlysende for enhver med bare en lille smule sund fornuft, nemlig at vi ønsker, at solceller bliver sat op, hvor de hører hjemme, og det er selvfølgelig på vores offentlige tage.
Vi skal stoppe den meningsløse ødelæggelse af vores smukke danske natur, som jo foregår rundt omkring i hele landet med de her enorme solcelleanlæg.
Vores forslag er lavet for at sikre, at regeringen i løbet af folketingsåret 2025-2026 prioriterer udbygningen af solceller på offentlige og industrielle bygninger ved bl.a. at fjerne nogle af de administrative benspænd, der i dag gør det næsten umuligt at gennemskue reglerne for at opsætte solceller på hustage.
Forslaget skal også sikre, at vores åbne landskaber ikke bliver omdannet til de her triste solcelleparker, hvor natur og landbrug bliver erstattet af endeløse rækker af de her sorte paneler, som vi sikkert allesammen kender.
I stedet skal vi selvfølgelig udnytte de tusindvis af tage, vi har på skoler, rådhuse, hospitaler, fabrikker og lagerbygninger, i stedet for at vores marker bliver plastret til med solcelleanlæg derude, der ødelægger udsigten, forringer biodiversiteten og skaber den her store utryghed i lokalsamfundene.
Det er jo ikke bare et par marker her og der.
Man må jo sige, at vi i de her år ser, hvordan hele lokalsamfund bliver omringet af gigantiske solcelleparker, inklusive der, hvor jeg selv kommer fra.
Borgerne får trukket de her projekter ned over hovedet uden at have nogen form for indflydelse på dem overhovedet, og pludselig står man midt i en kæmpestor solcellepark, hvor udsigten, som man købte sit hus for, er forsvundet.
Ejendomsværdierne falder, boligerne bliver sværere at sælge, og livet på landet mister rigtig meget af sin kvalitet.
Jeg bor selv i en lille by, hvor de her anlæg allerede har spredt sig enormt meget.
Nu kan jeg, ligesom en lang række af mine naboer, bare se endeløse rækker af de her mørke solcellepaneler, som jo ødelægger udsigten og forandrer vores byer for altid.
Og det værste af det hele er, at det er fuldstændig unødvendigt.
Som jeg nævner i beslutningsforslaget, har eksperter jo netop slået fast, at vi har rigeligt med plads på landets tage til at dække en stor del af Danmarks elforbrug.
Hvis vi udnyttede de store tage på offentlige og industrielle bygninger, kunne vi dække op mod to tredjedele af vores energibehov.
Når man sætter solceller på tage, kommer elproduktionen i øvrigt også tættere på forbruget, og det betyder altså, at vi som samfund sparer penge, fordi vi undgår at investere i nye, dyre elnet og kabler.
Så spørgsmålet er i virkeligheden, hvorfor vi ikke bare gør det.
I dag er det jo en stor bureaukratisk jungle at få lov til at opsætte solceller på tage.
Både kommuner, regioner og virksomheder skal navigere i en uoverskuelig regelbyrde, og i mange tilfælde bliver projekterne simpelt hen stoppet, fordi processerne er for dyre, for bøvlede og for uklare.
Derfor foreslår vi netop også, at regeringen afbureaukratiserer processen og sikrer, at det bliver lettere, hurtigere og billigere at opsætte solcellerne der, hvor det giver mening.
I Dansk Folkeparti vil vi altså en anden vej.
Vi ønsker en energipolitik, der respekterer vores land og vores lokalsamfund.
Vi vil gøre det nemt, hurtigt og billigt at opsætte solceller på tage, så vi kan få grøn energi uden at ødelægge vores smukke landdistrikter.
Derfor fremsætter vi altså det her forslag, og derfor siger vi også stop for flere solcelleanlæg i vores natur.
Vi vil kæmpe for en energipolitik, hvor solcellerne bliver sat, hvor de hører hjemme, og det er selvfølgelig på tagene.